**PREDKLADACIA SPRÁVA**

Návrh legislatívneho zámeru je súčasťou plnenia záväzku vyplývajúceho z Programového vyhlásenia vlády Slovenskej republiky 2016 – 2020 a rovnako Programového vyhlásenia vlády Slovenskej republiky 2018 -2020, ktorý spočíva v predložení komplexne zákonnej úpravy upravujúcej medzinárodnú justičnú spoluprácu v trestných veciach.

Cieľom predkladaného legislatívneho zámeru je iniciovať diskusiu širokej odbornej verejnosti za účelom budúcej konsolidácie právnej úpravy justičnej spolupráce v trestných veciach, aby sa sprehľadnilo využívanie nástrojov a inštitútov využívaných v právnom styku s cudzinou a odstránili nedostatky aplikačnej praxe.  Z hľadiska osobitnej povahy a systematiky je oblasť justičnej spolupráce v trestných veciach veľmi špecifická. Žiaľ, v dôsledku roztrieštenej právnej úpravy je trochu neprehľadná, čo sťažuje jej riadnu aplikáciu.

Predkladateľ zvažoval viacero alternatív, avšak riešenie spočívajúce v prijatí konsolidovanej úpravy formou samostatného zákona, ktorý zahrnie úpravu justičnej spolupráce s tretími štátmi a aj úpravu spolupráce medzi členskými štátmi EÚ, sa javí z hľadiska legislatívnej systematiky, legislatívnej techniky a praktickej užitočnosti ako najlepšie, navyše si získal širšiu podporu zo škály alternatívnych riešení i pri konzultáciách so zástupcami súdnictva a vybranými praktikmi.

Výhodou navrhovaného prístupu je obsiahnutie komplexnej úpravy celej justičnej spolupráce v trestných veciach v jednom legislatívnom nástroji, ktorý bude mať spoločnú úvodnú časť a osobitné časti. Tieto budú venované najmä spolupráci medzi členskými štátmi EÚ, vzťahom s Európskou prokuratúrou a štandardnej medzinárodnej justičnej spolupráci (s tretími štátmi). Osobitne by sa mala upraviť spolupráca s medzinárodnými súdmi.

Legislatívny zámer nebude mať negatívny vplyv na rozpočet verejnej správy ani na podnikateľské prostredie. Nepredpokladajú sa dopady ani na životné prostredie, informatizáciu spoločnosti, sociálne vplyvy a služby verejnej správy pre občana. Legislatívny zámer sa predkladá po medzirezortnom pripomienkovom konaní bez rozporu.